കൈയേറ്റം ഒഴിപ്പിച്ച് കോര്പ്പറേഷന് മിഠായിത്തെരുവില് ശുദ്ധികലശം കോഴിക്കോട് : മിഠായിത്തെരുവിലെ വ്യാപാര സ്ഥാപനങ്ങളുടെ കൈയേറ്റങ്ങളൊഴിപ്പിച്ച് കോര്പ്പറേഷന്. സെക്രട്ടറി കെ.യു. ബിനിയുടെ നേതൃത്വത്തില് ടൗണ് പ്ലാനിംഗ്, ആരോഗ്യം, റവന്യു വിഭാഗങ്ങള് സംയുക്തമായാണ് നടപടിയെടുത്തത്. മൊയ്തീന് പള്ളി റോഡില് ബേബി ബസാറിലുണ്ടായ തീപിടിത്തത്തെ തുടര്ന്നാണ് കോര്പ്പറേഷന് വ്യാപാര സ്ഥാപനങ്ങള്ക്ക് നോട്ടീസ് നല്കി കൈയേറ്റം ഒഴിപ്പിക്കാന് നടപടി ആരംഭിച്ചത്. ഇന്നലെ വൈകീട്ട് മൂന്നോടെയെത്തിയ കോര്പ്പറേഷന് സംഘം ബേബി ബസാറിനുള്ളിലെയും സമീപത്തെയും കടകളില് പരിശോധന നടത്തി പൊതുസ്ഥലങ്ങള് കൈയേറി വില്പ്പനയ്ക്ക് വെച്ച സാധനങ്ങള് പിടിച്ചെടുത്തു. വഴികളിലും കവാടങ്ങളിലും കോണിപ്പടികളിലും സൂക്ഷിച്ച സാധനങ്ങള് നീക്കം ചെയ്തു. സംഘര്ഷം ഒഴിവാക്കാന് വലിയ പൊലീസ് സന്നാഹം തെരുവില് നിലയുറപ്പിച്ചിരുന്നു. രണ്ട് മാസം മുമ്ബ് വിവിധ സ്ക്വാഡുകളായി തിരിഞ്ഞ് കച്ചവട സ്ഥാപനങ്ങളില് പരിശോധന നടത്തിയിരുന്നു. തുടര്ന്ന് നിയമലംഘനം നടത്തിയ 192 കടകള്ക്ക് നോട്ടീസ് നല്കി. ഇതിനിടെ വ്യാപാരി സംഘടന പ്രതിനിധികളുമായി മേയര് ബീന ഫിലിപ്പ് ചര്ച്ച നടത്തിയിരുന്നു. കഴിഞ്ഞ മാസം 25നാണ് നോട്ടീസ് കാലാവധി അവസാനിച്ചത്. പത്ത് ദിവസം കൂടി കൈയേറ്റം ഒഴിയാന് അനുവദിച്ചെങ്കിലും തയ്യാറാകാത്ത സ്ഥാപനങ്ങള്ക്കെതിരെയാണ് ഇന്നലെ നടപടി ഉണ്ടായത്. പിടിച്ചെടുത്ത സാധനങ്ങള് പിഴ അടച്ചാല് തിരിച്ചു നല്കും. അനധികൃത കെട്ടിടങ്ങള് പൊളിക്കുന്നത് ഉള്പ്പെടെ നടപടി കര്ശനമാക്കാനാണ് കോര്പ്പറേഷന് തീരുമാനം. അതെസമയം കോര്പ്പറേഷന്റെ നടപടിയില് പക്ഷപാതിത്വമുണ്ടെന്ന് കച്ചവടക്കാര് ആരോപിച്ചു. ഡെപ്യൂട്ടി സെക്രട്ടറി ബി.അച്യുതന്, ഹെല്ത്ത് ഓഫീസര് മിലു മോഹന്ദാസ്, എക്സിക്യൂട്ടീവ് എന്ജിനിയര് കെ.പി.രമേശ്, സൂപ്രണ്ടിംഗ് എന്ജിനിയര് എം.എസ്.ദിലീപ് എന്നിവരും ഒഴിപ്പിക്കലിന് നേതൃത്വം നല്കി.